FI Euroopan unionin virallinen lehti C 320/3

NEUVOSTON LAUSUNTO,

annettu 5 päivänä heinäkuuta 2004,

Viron lähentymisohjelmasta vuosiksi 2004—2008

(2004/C 320/02)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) ja erityisesti sen 9 artiklan 2 kohdan,

ottaa huomioon komission suosituksen (2),

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 5 päivänä heinäkuuta 2004 Viron lähentymisohjelmaa, joka kattaa vuodet 2004—2008. Ohjelma vastaa pääpiirteissään tietovaatimuksia, jotka tarkistetuissa käytännesäännöissä asetetaan vakaus- ja lähentymisohjelmien sisällölle ja muodolle.

Lähentymisohjelmaan sisältyvän julkisen talouden strategian tavoitteena on turvata terve julkinen talous, joka tarkoittaa lähellä tasapainoa olevaa tai ylijäämäistä rahoitusasemaa. Ohjelmassa tähdätään siihen, että vuoden 2003 2,6 prosentin ylijäämä suhteessa BKT:hen supistuisi vuonna 2004 0,7 prosenttiin ja että vuodesta 2005 julkinen talous olisi tasapainossa. Myös tulo- ja menosuhteen toivotaan pienenevän asteittain vuodesta 2004, jolloin kyseiset suhteet nousivat EU:hun liittymisen johdosta. Julkisten investointien tason odotetaan myös pysyvän korkeana, ja komissio ennustaa julkisten investointien olevan 4,5 prosenttia suhteessa BKT:hen vuonna 2004 ja 4,3 prosenttia suhteessa BKT:hen vuonna 2005. Erityisesti ohjelmaan sisältyy välittömän verotuksen alentamisesta sekä siirtomaksujen ja verovähennysten lisääntymisestä johtuvia uudistuksia. Tarkoituksena on rahoittaa uudistukset voimakkaalla kasvulla, veronkannon tehostamisella, menopuolen säästöillä, kulutusrakenteiden muutoksilla sekä alv- ja valmisteverotulojen kasvulla. Velkasuhde, joka oli vuonna 2003 5,8 prosenttia suhteessa BKT:hen, on erittäin alhainen, ja sen odotetaan supistuvan vuoteen 2008 mennessä edelleen 3,2 prosenttiin suhteessa BKT:hen.

Nykyisten tietojen perusteella ohjelman perustana oleva makrotaloudellinen skenaario näyttää heijastelevan vakuuttavasti oletuksia BKT:n 5—6 prosentin kasvusta ohjelmakauden aikana. Tärkeimmät kasvutekijät olisivat kotimainen kysyntä (noin 7 prosenttia vuodessa) ja viennin kasvun kiihtyminen enintään 10 prosentilla vuodessa. Yksityisen kulutuksen odotetaan kasvavan vuosittain 5—6 prosentilla. Investoinnin odotetaan pysyvän vilkkaana ja kasvavan 7—9 prosentilla vuodessa, vaikkakaan aiempien vuosien yli 10 prosentin vuosivauhtia ei enää saavuteta. Inflaatioennusteet, joiden mukaan inflaatio nopeutuu noin 3 prosenttiin vuodesta 2004 lähtien, kun kasvuvauhti oli vuonna 2003 ennätyksellinen alhainen eli 1,3 prosenttia, vaikuttavat realistisilta. Nykyisellään korkean vaihtotaseen alijäämän (vuonna 2003 13,7 prosenttia suhteessa BKT:hen; 12,6 prosenttia tarkistettujen tietojen mukaan) odotetaan supistuvan vuoteen 2008 mennessä noin 8 prosenttiin suhteessa BKT:hen, mikä on yhä korkea arvo.

Julkisen talouden ennusteisiin liittyvät riskit vaikuttavat olevan suurin piirtein tasapainossa. Toisaalta Viro on esittänyt viime vuosina maltillisia ennusteita ja ylittänyt toistuvasti julkisen talouden tavoitteet. Toisaalta taas ei voida sulkea pois suunnitelluista veronalennuksista johtuvaa odottamatonta tulojen vähenemistä tai ulkoisista häiriöistä johtuvaa päinvastaista kasvukehitystä. Niinpä ohjelmaan sisältyvä finanssipolitiikan viritys vaikuttaa riittävältä, jotta voitaisiin säilyttää vakaus- ja kasvuohjelman keskipitkän aikavälin tavoite eli lähellä tasapainoa oleva julkisen talouden rahoitusasema. Sen pitäisi myös pystyä tarjoamaan riittävä varmuusmarginaali, jotta alijäämän 3 prosentin raja-arvoa suhteessa BKT:hen ei ylitetä talouden suhdannevaihteluiden pysyessä tavanomaisina. Ohjelmassa on esitetty, että ylijäämä vähenee nopeasti vuodesta 2004 lähtien jatkuvan vilkkaan kasvun johdosta, mikä johtaisi todennäköisesti huomattavaan suhdanteita vahvistavaan finanssipolitiikan viritykseen. Koska maksutaseen korkea alijäämä tulee olemaan ohjelmakauden aikana pääasiallinen makrotalouden epätasapainoon vaikuttava tekijä Virossa, tiukka budjettikuri ja luottojen kasvun tiivis seuranta ovat yhä tärkeämpiä maksutaseen epätasapainon kestävän korjaamisen kannalta.

Velan suhteen BKT:hen, joka on Viron osalta tällä hetkellä miltei alhaisin EU:ssa eli alle 6 prosenttia suhteessa BKT:hen, odotetaan supistuvan ohjelmakauden aikana vielä 2,6 prosenttiyksikköä. Nykyisen kehityssuunnan odotetaan muuttuvan vielä odotettua suotuisammaksi äskettäisen kansantalouden tilinpidon tarkistuksen vuoksi, joka kasvattaa pysyvästi BKT-tasoja ja tätä kautta kyseisen suhteen nimittäjää.

Virolla on hyvät mahdollisuudet pystyä vastaamaan ikääntyvästä väestöstä johtuvista julkisista kustannuksista. Julkisen talouden velkasuhde on matala, käytössä on huomattavat julkisen talouden rahoitusvarat ja keskipitkän aikavälin julkisen talouden strategia, joka on täysin yhdenmukainen lähellä tasapainoa olevan tai ylijäämäisen julkisen talouden rahoitusaseman tavoitteen kanssa, ja eläke- ja terveydenhoitojärjestelmiä uudistetaan ja pyritään näin pidemmällä aikavälillä julkisen talouden paineiden vähentämiseen. Kaikkien näiden toimien pitäisi voida taata julkisen talouden kestävä kehitys tulevaisuudessa.

Viron lähentymisohjelman keskeiset ennusteet

2003 2004 2005 2006 2007 2008 BKT:n määrän kasvu (%) (3) 4,7 5,3 5,8 5,6 5,9 5,8 Työllisyyden kasvu (%) 1,5 0,9 0,7 0,3 0,2 0,2 YKHI-inflaatio (%) 1,3 3,1 3,0 2,8 2,8 2,8 Julkisen talouden rahoitusasema (suhteessa BKT:hen) (3) 2,6 0,7 0,0 0,0 0,0 0,0 Julkisen talouden bruttovelka (suhteessa BKT:hen) (3) 5,8 5,4 5,1 4,7 3,4 3,2

(1) EYVL L 209, 2.8.1997, s. 1. Kaikki tässä asiakirjassa mainitut asiakirjat löytyvät verkko-osoitteesta:

http://europa.eu.int/comm/economy_finance/about/activities/sgp/main_en.htm

(2) EUVL C […], […], s. […].

(3) Näissä luvuissa ei oteta huomioon 20. toukokuuta 2004 tehtyä kansantalouden tilinpidon tarkistusta, joka nosti BKT-tasoja tilastoissa pysyvästi. Vuoden 2003 lukuja tarkistetaan seuraavasti: BKT:n määrän kasvu 5,1 %, julkisen talouden rahoitusasema 2,4 % suhteessa BKT:hen, julkisen talouden bruttovelka 5,3 % suhteessa BKT:hen.